المُفارقة الكبيرة في اصطدام السلطنة العلوية بالحداثة الأوربية، هي أن الحماية الفرنسية بالغات في الإفراط في استعمال الحداثة لبسط هيمنة التقليد الاجتماعي والمؤسساتي، ومنه الاستبداد السياسي !! وهي نفس الإستراتيجية للي غادي ينهجها المرحوم الحسن الثاني ابتداء من 1961... بحيث من خلال كل ما تْقال في هاذ الكتاب، كايبان لينا بللي المغرب عممرو ما عْرَفْ القانون كآلية مؤسساتية لتنظيم المجتمع، وكمجموعة نصوص للي يحتاكمو ليها الناس حاكمين ومحكومين...ظاهريا كان هناك نظام يعتمد على “الاحتكام” للشريعة الإسلامية، وفي الواقع قرارات مزاجية ديال الحكام والسلالات المتعاقبة على حكم المغرب، وآليات موروثة عن الممارسات السلطانية في مراكز ما كان يسمى “الخلافة الإسلامية” التاريخية... مللي صْطادم المغرب بالقوى الأوربية ايتداء من بداية القرن 19، بان العيب ديالو، وبانت القوة التنظيمية والمؤسسية والعسكرية والاقتصادية ديال أوربا...بانْ للجميع أن المغرب عبارة عن كائن سياسي لا هو بالدولة المُكتملة البناء، ولا هو بالمَشْيَخة القبلية القديمة عند عرب المشرق أو أمازيغ المغرب، ولا هو “بالأرض الخلاء” التي “لا سيدْ لها”...بحيث الفوْضى الناتجة عن تقسيم البلاد إلى “مخزنْ” و”سيبَة”، وعدم تَحَكُم السلطان في جزء كبير من الساكنة للي مفروض فيها تكون تابْعة ليه، وأعمال “الشًغب” للي قام بيها السُلطان ضد المصالح الحيوية لفرنسا في الجزائر وللي أدًات لحرب “إيسلي”، عوامل كاتهدًدْ “الأمن الدولي”، وكاتْهَدًدْ أمن الجيران ديالو، خاصة “المقاطعة الفرنسية” للي سْمِيًتها “الجزائر” !! هاذ الوضع جْعل النُخبة السياسية الفرنسية تْفَكًرْ في احتلال المغرب، ولكن مع تفادي استعمال القوة العسكرية الاستعمارية نظرا للتًكْلُفة المادية والبشرية ديالها، ونظرا لتضاريس المغرب الجغرافية والمجالية...فوْقع الاتفاق على “الاحتلال السلمي والسياسي” مع إمكانية استعمال الوسائل الرًدْعية والعسكرية عند الضرورة...وهاذ الاستراتيجية غادي تدشًنها فرنسا في نهاية القرن 19 عبر آلية “البعثة العلمية الفرنسية”...والبعثة العلمية هاذي، كانت دائما مرْتابطة بالحكومة الفرنسية ووزارتها في الشؤون الخارجية والمصالح المخابراتية التابعة لها... أعضاء هاذ “البعثة العلمية الفرنسية” كانت كاتضُمْ جهابذة البحث الأنثربولوجي والسوسيولوجي والقانوني، وللي استاقرُو في المغرب، شرعو رسميا منذ 1900 في دراسة علمية للنظام السياسي المغربي، ولجُغْرافيتو، ولتاريخو، وللقبائل ديالو، والزوايا ديالو، والعقيات ديال الساكنة، ومجموع الثُرات ديال البلاد وما إلى ذلك...والحصيلة الفكرية ديال هاذ البعثة العلمية هي للي غادي تْكوًن “العقيدة السياسية” لفرنسا تُجاه المغرب والمغاربة، وللي غادي تْسَهًلْ عملية الاحتلال وفرض الحماية الفرنسية في مارس 1912... في الحلقة الماجية، غادي نحاول ندرس الإستراتيجية للي نهجاتها فرنسا في جعل المغرب يتبنى المقولات القانونية الأساسية للي موجود من زمان في أوربا، وآشنو كانت نتائج هاذ الإستراتيجية... 2 
تنفرد بنشرها “كود”: سلسلة “كيفاش السلاطين ديال المغرب كايشوفو “ريوسهوم” وكايشوفو السلطة ديالهوم وكايحميوها؟ !” كيفاش دولة العلويين قاومات التدخل الأجنبي؟ وكيفاش أوربا خططات لعملية إدماج المغرب في الحداثة؟ ! ح 90